
РЕПУБЛИКА БЪЛГАРИЯ
Заместник-министър на земеделието и храните

………………………………………
……………………………………г.

ОДОБРИЛ,
МИНИСТЪР:
Д-Р ГЕОРГИ ТАХОВ 
ДО
МИНИСТЪРА НА ЗЕМЕДЕЛИЕТО И ХРАНИТЕ
Д-Р ГЕОРГИ ТАХОВ


ДОКЛАД
ОТ Д-Р ИНЖ. МИРОСЛАВ МАРИНОВ – ЗАМЕСТНИК-МИНИСТЪР НА ЗЕМЕДЕЛИЕТО И ХРАНИТЕ


Относно: Проект на Наредба за изменение и допълнение на Наредба № 1 от 2012 г. за контрола и опазването на горските територии 


УВАЖАЕМИ ГОСПОДИН МИНИСТЪР,
На основание чл. 148, ал. 11 от Закона за горите, внасям за одобряване проект на съвместна Наредба на министъра на земеделието и храните и министъра на вътрешните работи за изменение и допълнение на Наредба № 1 от 2012 г. за контрола и опазването на горските територии (обн., ДВ, бр. 11 от 2012 г., изм. и доп., бр. 79 от.2015 г., бр. 66 от 2016 г. и бр. 89 от 2019 г.). Проектът на наредба е изработен във връзка с предложени изменения и допълнения в Наредба № 8 от 2011 г. за сечите в горите от работна група, определена със Заповед № ЗАП-266 от 14.03.2024 г. на изпълнителния директор на Изпълнителната агенция по горите.

Причини, които налагат приемането на акта
Създаване на предпоставки за по-широко използване на пластини при маркиране на дървета в горските територии, с цел подобряване на контрола в горските територии.

Цели
Подобряване на контрола при маркиране в горските територии, което ще доведе до ограничаване на нарушенията при извършването на тази дейност и съответно ще способства за подобряване състоянието на горите.
Регламентиране на ред за отчетност и проследяемост на използваните пластини.

Очаквани резултати от прилагането на акта
Подобряване на контрола при маркиране на дървета в горските територии и ограничаване на възможностите за нарушения при извършването на тази дейност.
По-важните изменения и допълнения в Наредба № 1 от 2012 г. за контрола и опазването на горските територии, които се предлагат са следните:
1. В чл. 51 се предлага изменение, съгласно което текстовете на ал.1 и 2 по отношение на вида и начина, по който следва да изглежда контролната горска марка се обединяват в ал.1, а ал. 2 се отменя. Създава се отделен образец за контролна горска марка върху пластмасова пластина.
2. В чл. 69 е предложено създаването на ал. 6, съгласно която в случаите по ал. 3 съответния работодател или орган по назначаване води списък на произведените и предоставени контролни горска марки във вид на пластини. Предложеният текст има за цел да регламентира възможността да се проследи последователността на използваните и предоставени пластини, които се използват от маркиращите лесовъди.
В останалата част предложенията имат за цел отстраняване на пропуски и привеждане в съответствие на предложените изменения и допълнения със свързаните със същите разпоредби в наредбата.

Финансови и други средства, необходими за прилагането на новата уредба
За приемането на проекта на акт не са необходими допълнителни разходи/трансфери/други плащания по бюджета на Министерството на земеделието и храните.
Предложеният проект не води до въздействие върху държавния бюджет. 

Анализ за съответствие с правото на Европейския съюз
Проектът не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

Информация за проведените обществени консултации
На основание чл. 26, ал. 3 и 4 от Закона за нормативните актове проектите на наредба и доклад (мотиви) са публикувани на интернет страниците на Министерството на земеделието и храните и Министерството на вътрешните работи, както и на Портала за обществени консултации за срок от 30 дни.
Съгласно чл. 26, ал. 5 от Закона за нормативните актове справката за проведената обществена консултация, заедно с обосновка за неприетите предложения е публикувана на интернет страницата на Министерството на земеделието и храните, Министерството на вътрешните работи и на Портала за обществени консултации.
Проектът на Наредба за изменение и допълнение на Наредба № 1 от 2012 г. за контрола и опазването на горските територии е съгласуван в съответствие с разпоредбите на Правила за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

УВАЖАЕМИ ГОСПОДИН МИНИСТЪР,
Във връзка с гореизложеното и на основание чл. 148, ал. 11 от Закона за горите предлагам съвместно с министъра на вътрешните работи да издадете приложената Наредба за изменение и допълнение на Наредба № 1 от 2012 г. за контрола и опазването на горските територии.

	Приложениe:
	1. Наредба за изменение и допълнение на Наредба № 1 от 2012 г. за контрола и опазването на горските територии;
2. Справка за отразяване на становищата, постъпили при вътрешноведомственото съгласуване на проекта;
3. Постъпилите становища от вътрешноведомственото съгласуване;
4. Справка за отразяване на постъпилите предложения и становища от обществената консултация, заедно с обосновка за неприетите предложения;
5. Постъпилите становища и предложения от обществената консултация.





Д-Р ИНЖ. МИРОСЛАВ МАРИНОВ
Заместник-министър

